**Základná umelecká škola, Námestie M. Pajdušáka 2, Smižany**

**Zápisnica zo zasadnutia združenia rodičov školy (ďalej len ZRŠ)**

**pri ZUŠ zo dňa 2.10.2023**

**Program**:

1. Privítanie a príhovor predsedníčky výboru združenia rodičov školy pri ZUŠ v Smižanoch
2. Informácie o organizačnom zabezpečení výchovno-vzdelávacieho procesu v školskom roku 2023/2024 (počty žiakov, rozvrh hodín, ponuka odborov a komorných telies )
3. Správa o výchovno - vzdelávacej činnosti za rok 2022/2023
4. Plán činností a prehľad plánovaných mimoškolských aktivít a podujatí v šk.roku 2023/2024 (Plán záverečných skúšok ISCED I., Absolventi školy – záverečné skúšky, absolventské podujatia)
5. Informácie o hospodárení príspevkov rodičov  v šk. r. 2022/2023 a návrh výšky príspevku na šk. rok 2023 -2024
6. Školné - VŠEOBECNE ZÁVÄZNÉ NARIADENIE OBCE SMIŽANY č. 8/2023 o určení výšky príspevkov v školách a školských zariadeniach v Smižanoch
7. Školský poriadok
8. Diskusia

**K bodu 1**

Bc. Dominika Grečková ako predsedníčka výboru ZRPŠ privítala všetkých prítomných na prvom zasadnutí rodičov školy v školskom roku 2023-2024 a oboznámila ich s programom.

**K bodu 2**

**PRÍHOVOR RIADITEĽKY ZUŠ**

1.9.2023 uplynulo 20 rokov založenia školy.

Vedenie školy úprimne ďakuje všetkým žiakom, rodičom, zákonným zástupcom a v neposlednom rade všetkým učiteľom i nepedagogickým pracovníkom ZUŠ za vynaložené úsilie pre dosiahnutie čo najlepších výchovno - vzdelávacích výsledkov. Práve v nie ľahkej ekonomickej dobe sme si naplno uvedomili dôležitú funkciu umeleckého vzdelávania talentovaných jedincov, ktorá je mimoriadne dôležitá. Nezastupiteľná je prezentácia ZUŠ na verejnosti, kde svojimi vystúpeniami obohacujú žiaci a pedagógovia kultúrno-spoločenské podujatia v obci, regióne – vernisáže, kultúrne programy, výročné stretnutia spoločenských organizácií a zväzov. Prirodzenou súčasťou ZUŠ je príprava žiakov na rôzne druhy prijímacích pohovorov umeleckých škôl, na rôzne druhy súťaží a prehliadok, kde v silnej konkurencii obsadzujú popredné umiestnenia. Sama škola je tiež organizátorom dvoch prestížnych celoslovenských súťaží, celého radu výstav, koncertov, či projektov, ktorými podporuje rozvoj regionálnej kultúry. ZUŠ v Smižanoch v školskom roku 2022-2023 opäť potvrdila svoje kvality v okresných, krajských, celoslovenských a jednej medzinárodnej súťaži, či už so zameraním na udržiavanie tradičnej slovenskej ľudovej kultúry alebo aj v ostatných žánroch klasickej i popovej hudby a dramatickej výchovy. Vynikajúce výsledky dosiahli aj žiaci vo výtvarných celoslovenských súťažiach podporovaných aj MŠVVaŠ SR. Radí sa medzi plnohodnotné články systému umeleckého vzdelávania. Poskytuje mladej generácii obce a jeho okolia možnosti pre umelecký rast a zmysluplné využívanie voľného času. Udržiava si vysoký kredit v oblasti výchovno - vzdelávacieho procesu a výsledky snaženia svojich žiakov a pedagógov. Pravidelne sa prezentuje na verejnosti. Pravidelne získava úspechy v domácich festivaloch v rôznych druhoch umenia, hlavne folklóru. Teší sa veľkému záujmu o štúdium zo strany žiakov i rodičov. Aj keď doba nepraje rozvoju nášho typu školy, máme svoje opodstatnenie vo výchovno-vzdelávacom procese z hľadiska rozvoja umeleckého cítenia a podpory talentu našich žiakov. Chod školy stojí hlavne na finančnom zabezpečení jej prevádzky, eláne, chuti a láske k umeniu nielen jej pedagogických zamestnancov, ale aj žiakov a predovšetkým ich rodičov. Naša škola ponúka to najlepšie, čo môže pre deti a mládež v našom regióne poskytnúť. V minulom školskom roku sme sa snažili systematicky plniť plán práce školy, ktorý bol schválený pedagogickou radou na začiatku šk.roka v septembri 2022.

* **Škola zrealizovala 10 verejných koncertov ZUŠ v Smižanoch, usporiadala vyše 30 interných, resp. triednych koncertov, žiaci a pedagógovia školy vystúpili na vyše 50 rôznych podujatiach v regióne,**
* škola prostredníctvom médií a TV Reduty, smižianskeho hlásnika, sociálnych sietí, webovej stránky školy, priebežne informovala verejnosť o podujatiach organizovaných ZUŠ,
* využila možnosť prezentácie školy pred širokou verejnosťou na obecných podujatiach,
* účasťou na odborných seminároch a školeniach prehlbovali vzdelanie pedagogických i nepedagogických zamestnancov,
* škola plne využívala informačný systém pre základné umelecké školy - iZUŠ,
* škola je zabezpečená internetom WIFI sieťou
* dlhodobo úspešná je spolupráca s inštitúciami v obci a regióne pôsobenia školy, hlavne pri tvorbe programov kultúrno-spoločenského charakteru.
* spolupráca na veľmi dobrej úrovni prebieha aj medzi vedením školy a Rodičovskou radou/RZ/školy. Škola intenzívne spolupracovala s rodičovským združením a s rodičmi,
* **najväčší úspech** mal opäť **2.** **Záhradný koncert** v našom novovzniknutom areáli
* za najväčší úspech však považujeme uskutočnenie celoslovenských súťaží našou školou. **Organizačne** a materiálne škola zabezpečila na vysokej profesionálnej úrovni celoslovenskúsúťaž **Smižianska gitara spojenú s Masterclass Tatiany Stachak a Slovenský ornament očami Spišiakov 2023.**
* škola vytvorila o**ddychové zóny pre žiakov.** Na chodbách v hlavnej budove školy sú lavičky, gauče a relaxačné sedacie vaky. Žiaci ich často a s obľubou využívajú v prestávkach vo vyučovaní, na prípravu na ďalšie vyučovanie prípadne na konzumáciu malého občerstvenia. Na chodbe pri hudobnej náuke je umiestnený aj nápojový automat.
* škola zabezpečila v rámci projektu KSK **„Tradícia v hline ukrytá“ keramickú hrnčiarsky kruh** a z vlastných prostriedkovzakúpila **vypaľovaciu keramickú pec**
* škola zabezpečila **projektor v elokovanom pracovisku v SNV**
* škola zabezpečila všetky potrebné revízie a nutné opravy**:**  Inštalácia **klimatizačných jednotiek do 4 učební HO** v novej časti budovy a vymaľovanie dvoch učební, výmena **LED svietidiel** v učebniach HO v starej budove
* Žiaci ZUŠ Smižany účinkovali a participovali vo významných celoštátnych projektoch ako napr. v celoslovenskom hudobno-tanečnom predstavení o pastierskej kultúre Levočských vrchov s názvom „**Vážení a zatratení,"** ktoré organizovalo OZ Juhaska reguľa, pod vedením Petra Kováča. S týmto predstavením, v ktorom účinkovala aj DSpSk Šafolka, sa predstavili účinkujúci z rôznych folklórnych súborov Slovenska v mestách Levoča, Východná, Spišské Podhradie, Klenovec, Červený Kláštor
* **Pre okresnú organizáciu cestovného ruchu sme nahrávali videozáznamy „Folklórny Spiš“ s DFS Oriešok, DSpSK Šafolka a DĽH Oriešok (09.-10.02.2023, ZUŠ Smižany)**
* **Pre Rádio Regina RTVS sme nahrávali rozhlasovú reláciu „Z klenotnice ľudovej piesne“ s redaktorom Milanom Rendošom „Detské ľudové hudby na východnom Slovensku“ s DĽH Oriešok (13.2.2023, Rádio Regina Košice)**
* **Pre Rádio Regina RTVS sme nahrávali rozhlasovú reláciu „Z klenotnice ľudovej piesne“ DSpSk Šafolka piesne z programu „Vážení a zatratení“ (14.2.2023, Rádio Regina Košice)**
* **Zorganizovali sme 9 predstavení v**ianočnej rozprávky **„Momo a kamaráti“** pre občanov Smižian a širokú verejnosť (31.1, 1.-2.2.2023, KD Smižany)
* Uskutočnili sme **5 výtvarných výstav, 7 verejných koncertov** pre širokú verejnosť a obyvateľov Smižian
* Zorganizovali sme **„1. Valentínsku kvapku krvi** v škole pre občanov Smižian a širokú verejnosť (13.2.2023, aula ZUŠ Smižany)
* **Masterclass** - uskutočnili sme vrámci celoslovenskej súťaže v hre na gitare aj kurz svetovej osobnosti Tatiany Stachak, ktorý bol určený pedagógom z celého Slovenska. Tento kurz dal možnosť získať pedagógom cenné vedomosti a praktické skúsenosti v hre na gitare od renomovanej umelkyne z Poľska.
* **Participovali sme na podujatiach obce:** 110. výročie kpt. Jána Nálepku, Deň obce Smižany, Smižianska zabíjačka, Stavanie mája, Jubilanti obce, Mikuláš v obci, Smižianske folklórne slávnosti, Oceňovanie žiakov a učiteľov. Vďaka tomu žiaci získavajú cenné skúseností účinkovaním na verejných umeleckých prezentáciách v spolupráci s inými kultúrno – spoločenskými inštitúciami.

**V školskom roku 2022/2023 boli úspešne splnené nasledovné stanovené úlohy:**

**Hudobný odbor**

* vynikajúce výsledky na regionálnych, krajských, celoslovenských súťažiach,
* usporiadanie verejných koncertov a predstavení školy vianočnej rozprávky,
* usporiadanie celoslovenskej súťažnej prehliadky v hre na gitare Smižianska gitara,
* využitie elektronických, resp. digitálnych hudobných nástrojov vo vyučovaní,
* úspešné súbory školy: DFS Oriešok a trio DSpSK Šafolka – laureát okresnej súťaže DHF a Makovická struna, súbor strunových nástrojov sa ocitol v zlatom pásme na dvoch krajských súťažiach komorných telies, Akordeónový súbor Snežienky dosiahol zlaté pásmo v krajskej súťaži Divertimento musicale za rok 2023, sólistky speváckeho oddelenia získali niekoľko zlatých pásem v okresných, krajských a celoslovenských speváckych súťažiach,
* príprava žiakov na štúdium na stredných a vysokých školách umeleckého typu,
* skvalitnenie materiálno-technického zabezpečenia hudobného odboru ,
* ladenie klavírov a oprava sláčikových nástrojov školy, zabezpečenie projektoru pre elokované pracovisko SNV.
* **Výtvarný odbor**
* prezentácia výsledkov práce žiakov na rôznych výstavách a súťažiach,
* usporiadanie celoslovenskej súťaže Ornament očami Spišiakov
* usporiadanie výstav v rámci podujatí absolventov, výstava ZUŠ,
* trvalá archivácia absolventských tabiel na stenách chodby
* participácia na tvorbe loga a reprezentatívnych (reklamných) predmetov pre školu, obec, iné subjekty v obci
* príprava žiakov na štúdium na stredných a vysokých školách umeleckého typu,
* skvalitnenie materiálno-technického zabezpečenia tried výtvarného odboru
* nákup učebných výtvarných pomôcok
* zakúpený bol hrnčiarsky kruh a vypaľovacia keramická pec
* **Tanečný odbor**
* úspešná reprezentácia školy na súťažiach, koncertoch a festivaloch,
* úspešné súbory školy: DFS Oriešok – laureát okresnej súťaže DFS Eniki Beniki a zlaté pásmo v krajskom kole
* vystúpenia na všetkých verejných koncertoch školy, na slávnostných ceremoniáloch oceňovania pri rôznych príležitostiach a rôznych kultúrnych podujatiach v obci a v regióne,
* skvalitnenie materiálno-technického zabezpečenia tanečných tried
* nákup nových kostýmov – sukní,  špecifických tanečných kostýmov pre rokenrol
* **Literárno-dramatický odbor**
* úspešná reprezentácia školy na súťažiach a festivaloch, moderovanie obecných podujatí a podujatí obecnej knižnice, či MO Živena
* získanie zlatých pásem v okresnom a krajskom kole súťaže Hviezdoslavov Kubín a účasť na celoslovenskom kole súťaže „Zlatá Priadka“ v Šali
* vystúpenie žiakov na všetkých verejných podujatiach školy,
* udržiaval dobrú spoluprácu so zriaďovateľom školy, s obcou Smižany a jej organizáciami, knižnicou, miestnymi školami, OKC, s rodičmi žiakov, so ZŠ, MŠ a SŠ v meste SNV, Múzeom Spiša, SKCaK, MO Matice slovenskej atď.,

**Informácie o projektoch, do ktorých bola škola zapojená**

* **Projekt** Košického samosprávneho kraja **Tradícia v hline ukrytá** – boli sme úspešní

Tradícia v hline ukrytá **–** workshop pre žiakov a pedagógov zameraný na podporu ľudových tradícii v keramikárstve,vďaka ktorému škola získala hrnčiarsky kruh a hlinu**.** Lektorka: Amália Holíková (27.10.2022, ZUŠ Smižany)

Veľmi rada by som na tomto mieste chcela poďakovať všetkým, ktorí podporujú ZUŠ, hlavne zriaďovateľovi školy. Veľmi si vážime ich podporu a veríme, že nám budú venovať svoju priazeň aj naďalej. Chcela by som tiež poďakovať všetkým absolventom školy, ktorí sa o úspechy školy zaslúžili a niektorí šíria dobré umelecké meno aj v zahraničí.

**K bodu 2**

*V novom školskom roku študuje v škole 596 žiakov (HO- 263, VO-191, TO-89, LDO53). Pracuje 27 pedagogickým zamestnancov (15 interných a 12 s kratším pracovným časom) a 5 nepedagogickými zamestnancami.*

## Riaditeľka školy oboznámila prítomných s organizáciou školského roka 2023-2024, s plánom práce, s plánom súťaží a podujatí organizovaných školou, študijnými odbormi a počtami žiakov v jednotlivých odboroch, priestorovými a materiálnymi podmienkami ZUŠ v školskom roku 2023/2024. Školské prázdniny sú na [www.zus.smizany.edupage.org.sk](http://www.zus.smizany.edupage.org.sk)

**Počty žiakov v jednotlivých odboroch ZUŠ k 15. 9.2023**

## Hudobný odbor: hudobná náuka - PHV - 19 žiakov HO 263 žiakov

gitara - 35 žiakov

klavír - 81 žiakov

keyboard - 4 žiaci

organ - 1 žiak

akordeón - 16 žiakov

husle - 42 žiakov

viola - 1 žiak

kontrabas - 4 žiaci

cimbal - 4 žiaci

zobcová flauta - 19 žiakov

priečna flauta - 6 žiakov

saxofón - 3 žiak

klarinet - 3 žiaci

spev - 24 žiakov

bicie nástroje - 5 žiakov

**Tanečný odbor** : - 89 žiakov **TO** **89 žiakov**

**Výtvarný odbor**: - 191 žiakov **VO**  **191 žiakov**

**LDO**: - 53 žiakov **LDO** **53 žiakov**

**––––––––––––––––––––––––––––––––––––––––––––––––––––––––––––––––––––––––**

**Spolu**: **596 žiakov**

**POČTY TRIED V ZUŠ**

HO: 431 vyučovacích hodín : 24 hodín = 17,94

VO+TO+LDO: 333 žiakov : 24 žiakov = 13,87

SPOLU: 31,46 tried

**ZUŠ Smižany: HO-263, VO-191, TO- 89, LDO -53**

SPOLU**: 596**

**ZUŠ Nám. M.Pajdušáka 2 Smižany: HO-215, VO -123, TO-96, LDO- 53**

SPOLU**: 487**

**Elokované pracovisko ZŠ s MŠ Harichovce: VO-28,**

SPOLU**: 28**

**Elokované pracovisko ZŠ sv. Cyrila a Metoda v Sp.N. Vsi: HO-48, VO- 40**

SPOLU**: 88**

**Štúdium dospelých: HO- 1, VO-0, LDO-0, TO-0**

SPOLU: **1**

**ZUŠ Smižany tvorí 485 žiakov t.j. 82% z celkového počtu žiakov školy.**

**2 Elokované pracoviská navštevuje 108 žiakov t.j. 18% z celkového počtu žiakov školy.**

**Priestorové a materiálne podmienky ZUŠ 2023/2024**

ZUŠ sídli vo svojej budove (zmluvne uzavretý dlhodobý prenájom), ktorej majiteľom je obec Smižany. Škola má zriadené tieto 2 elokované pracoviská: Využívame 23 miestností.

|  |  |  |  |
| --- | --- | --- | --- |
| **Miesta poskytovania vzdelania** | **Adresa** | **Odbory** | **Počty žiakov** |
| **Hlavná budova ZUŠ** | Námestie M. Pajdušáka 2, Smižany, 053 11 | Hudobný, tanečný, výtvarný, literárno dramatický | 480  HO (215),  TO (89),  VO (123)  LDO (53) |
| **Elokované pacoviská** | Základná škola sv. Cyrila a Metoda, Markušovská 8, Spišská Nová Ves, 052 01 | Hudobný, výtvarný | 88  HO (48)  VO (40) |
| Základná škola s materskou školou, Levočská 53, Harichovce, 053 01 | Výtvarný | VO (28) |

**PLÁN SKÚŠOK, KONCERTOV, VÝSTAV, SÚŤAŽÍ V ŠKOLSKOM ROKU 2023/2024**

**Október**

Október 2023 – metodický deň PZ v hre na klavíri – lektorka: Mgr.art. Mária Dravecká

**November**

15.11.2023 – školská súťaž o najkrajšiu vianočnú pohľadnicu

**December**

4.-8..12.2023 - Triedne koncerty HO od 16.00 hod. do 20.00 hod.

18.-21.12.2023 - Vianočná rozprávka

**Január**

17.01.2024 - Postupové a opravné skúšky

26.01.2024 - NOVOROČNÝ KONCERT o 17.00 hod.

**Marec**

15.03.2024 – 20.výročie ZUŠ

**Apríl**

24.04.2024 - Slovenský ORNAMET očami Spišiakov - celoslovenská súťaž (vyhodnotenie a vernisáž)

**Máj**

9.05.2024 – SMIŽIANSKA GITARA – celoslovenská súťaž

13.-17.5.2024 – Absolventské skúšky

16.-17.05.2024 - Prijímacie skúšky a motivačné koncerty pre MŠ

27.-31.05.2024 - Absolventské podujatia

**Jún**

10.-14.06.2024 - Triedne koncerty HO

24.06.2024 – ZÁHRADNÝ KONCERT

**K bodu 3**

Riaditeľka školy oboznámila rodičov so **správou výchovno-vzdelávacieho procesu za školský** **rok 2022/2023,** ktorá bude sprístupnená v mesiaci december na internetovej stránke školy. Zhodnotila pedagogický proces, koncertnú a mimo školskú činnosť, výsledky hodnotenia a klasifikácie žiakov, úspešnosť v súťažiach, údaje o výsledkoch kontrolnej činnosti, údaje o materiálnom zabezpečení, údaje o finančnom zabezpečení výchovno-vzdelávacej činnosti školy. Školský rok 2022/2023 sa zaradil opäť k tým úspešným a naplneným radom vynikajúcich výsledkov v celoslovenských súťažiach, aktivít, ktoré boli veľmi dobre hodnotené, nielen rodičmi žiakov, ale aj odbornou verejnosťou. Pani riaditeľka poďakovala všetkým, ktorí podporujú ZUŠ. Veľmi si ich váži a verí, že budú škole venovať svoju priazeň aj naďalej. Poďakovala všetkým zamestnancom a žiakom školy, ktorí sa o úspechy školy zaslúžili.

**K bodu 4**

Riaditeľka školy oboznámila rodičov o počtoch žiakov končiacich jednotlivé stupne vzdelávania v ZUŠ. V školskom roku 2023/2024 **74** žiakov **ISCED I**, 4.ročníkov všetkých odborov ukončí prvú časť prvého stupňa základného štúdia - primárne umelecké vzdelanie (HO-32, VO-31, TO-7, LDO-4). Tí všetci ukončia štúdium záverečným skúškami v mesiaci máj. (13.-17.5.2024) v ZUŠ Smižany.

Rodičia boli oboznámení s priebehom **záverečných skúšok ISCED I**, ako aj s priebehom postupových a prijímacích skúšok v škole, ktoré sa uskutočnia v mesiaci máj. (13.-17.5.2024) V školskom roku 2022/2023 bude končiť **74 absolventov.**

**ISCED II.B**, 4.ročníka 2. časti I.stupňa alebo 5.ročníka 2.časti základného štúdia a ŠPD (z toho HO-18,VO-14, LDO-4, TO -2), 4.ročník II.stupňa **1 žiak** (HO-1) (VO-1). 2 žiaci . Spolu **38 absolventov**. **SPOLU 40** **ABSOLVENTOV ISCED II.B a II.stupňa a ŠD**.

Tí všetci ukončia štúdium záverečným skúškami v mesiaci máj a budú slávnostne vyradení zo štúdia v máji **16.6.2023** po absolventskom koncerte a vernisáži prác výtvarného odboru. Tento rok sa uskutoční slávnostný koncert s vyraďovaním absolventov dňa **30.5.2024** v KD Smižany.

Jednou z najaktívnejších spoluprác patrí jednoznačne spolupráca **rodina a škola**. Mnoho zákonných zástupcov žiakov nezištne pomáha škole hlavne pri doprave na kultúrne podujatia, či súťaže, zabezpečovaním rôzneho materiálu pre jednotlivé odbory. Riaditeľka poďakovala za spoluprácu výboru rodičov minuloročných absolventov, na čele s pani Melegovou, Paračkovou, Zakuciovou a ďalšími za pomoc pri organizácii absolventského večierka, ktorý sa uskutočnil 16.6.2023 v KD Smižany. Poďakovala aj spoločnostiam a sponzorom súťaží a koncertov: **Herba drug zo Smižian** manželom Milým, spoločnosti **Rada s.r.o.** manželom Grečkovcomzo Smižian, spoločnosti **Tesco, Studne Spiš, Slov Chips Smižany, Diskonto Smižany, Ing. Anna Gibalová, Ľubica Bonková, TZB komplet s.r.o. SNV, mesto SNV,** **obci Smižany** za poskytnutie cien pre žiakov na súťaže organizované školou, **Jozefovi Valkoššákovi** a jeho spoločnosti JV Muzika SNV za materiálny dar - hlavná cena do gitarovej súťaže a mnoho ďalším rodičom a sponzorom, ktorí akýmkoľvek spôsobom prispeli k vynikajúcej organizácií našich školských podujatí.

**K bodu 5**

**Údaje o finančných prostriedkoch získaných od rodičov, zákonných zástupcov, právnických alebo fyzických osôb, ich použitie v členení podľa finančných aktivít:**

Rodičovský príspevok sa platil vo výške **30.- €** ročne na rodinu (schválené celoškolským RZ v 15.10.2022. Rodičovský príspevok boli poverení vyzbierať triedni učitelia, ktorí sumárne odovzdali za svojich žiakov vyzbierané finančné prostriedky spolu s kópiou príjmových dokladov hospodárke rodičovského združenia. RZ podľa plánovaného rozpočtu pre všetky odbory z uvedených finančných prostriedkov boli hradené dopravné, účastnícke poplatky, občerstvenia pre žiakov, ktorí reprezentujú školu na predstaveniach, festivaloch, koncertoch a súťažiach, náklady spojené so súťažami, náklady spojené so zabezpečovaním materiálu pre výrobu kostýmov a rekvizít, náklady na absolventské skúšky, absolventské predstavenia, vernisáž a záverečný absolventský koncert, prispievajú na hygienické a dezinfekčné potreby, kancelársky papier na kopírovanie nôt pre žiakov, servis IK techniky, výmenu tonerov, ladenie hudobných nástrojov a atď.

**Príjmy od zákonných zástupcov: ZRPŠ 11 940,99 Eur**

Vyúčtovanie ZRPŠ za školský rok 2022/2023

PS k 1.9.2022 0,99 €

Vyzbierané ZRPŠ za školský rok 2022/2023: od 398 žiakov

398 žiakov \* 30,00 € = 11 940,00 €

Spolu za 397 žiakov vyzbierané peniaze = 11 940,00 €

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Celkový príjem za ZRPŠ 11 940,99 €

Výdavky v sume: 11 813,70 €

Výtvarný odbor – materiálové zabezpečenie, dekoračné materiály

Nákup clipových rámov na obrazy pre výtvarný odbor

Pomôcky na workshop - "Tradícia v hline ukrytá"

Nákup materiálu na vianočné trhy

Zaslanie súťažných prác - Ilustrácie očami detí

Nákup hliny a výtvarného materiálu pre Výtvarníček - dvojdňový jarný výtvarný tábor

Nákup - farby - maľovanie na tvár - Záhradný koncert

Tanečný odbor – materiálové zabezpečenie, zabezpečenie kostýmového vybavenia,

- nákup tanečných kostýmov a dresov - Rock and roll

Literárno – dramatický odbor - materiálové zabezpečenie rekvizít k rozprávke

Hudobný odbor – nákup MIX YAMAHA MG 10XU

Šitie dievčenských spodníc pre DFS Oriešok - 6 ks

Nákup remeňov pre akordeóny

Stan na ozvučovanie kultúrnych programov v exteriéri

Nákup - podklady piesní Vtedy sú Vianoce

Administratíva (poštovné)

Notový materiál

Nákup strún pre strunové oddelenie

Pedagogická literatúra a hudobné nosiče pre žiakov hudobnej náuky

Estetizácia interiéru školy

Rekvizity na predstavenia a výchovné koncerty pre literárno – dramatický odbor

Účasť žiakov, pedagógov na súťažiach a seminároch - cestovné + účastnícky poplatok:

Krajská súťaž Slávik Slovenska,

Okresná súťaž Makovická struna,

Vidiečanova Habovka,

Festival pantomímy V Liptovskom Mikuláši,

Fullstar – spevácka súťaž,

11. ročník súťaže Zemplín Pop

Akordeónový festival

Divertimento Musicale

Gitarová súťaž Laguitarmania

Festival malých komorných telies

Prešovské dni klasickej gitary

Prešovská cimbálová struna

Zostatok peňažnej hotovosti v pokladni ZRPŠ k 31.8.2023: **127,29 Eur**

Predsedníčka výboru ZRPŠ oboznámila rodičov s novým návrhom jednorazového **príspevku rodičov** na školský rok 2023/2024. Navrhlo sa, aby sa tento príspevok ostal vo výške **30 EUR** avšak je už potrebné aby prispieval každý žiak tejto školy. Všetci prítomní s návrhom súhlasili, čo potvrdili zdvihnutím ruky. Rodičia boli vyzvaní, aby tento príspevok bol uhradený do **20.10.2023** prostredníctvom triednych učiteľov.

**K bodu 6**

V tomto školskom roku sa **menia** platby školného, preto riaditeľka oboznámila prítomných s novým VZN o školnom v ZUŠ.

**Mesačný príspevok na čiastočnú úhradu nákladov spojených so štúdiom v základnej umeleckej škole v Smižanoch na školský rok 2023/2024**

Základná umelecká škola poskytuje odborné umelecké vzdelanie v hudobnom, tanečnom, literárno-dramatickom, výtvarnom odbore a odbore audiovizuálnej a multimediálnej tvorby. Žiaci v jednotlivých odboroch platia príspevok na úhradu nákladov spojených so štúdiom. Príspevok je určený na zabezpečenie prevádzkových nákladov základnej umeleckej školy, vrátane výdavkov na nákup učebných pomôcok a školských potrieb.

Výšku príspevkov určuje zriaďovateľ školy (Obec Smižany) na základe všeobecne záväzného nariadenia. Dňa 24.08.2023 Obecné zastupiteľstvo schválilo Dodatok VZN č. 8/2023 o určení výšky príspevku na činnosť školy a školského zariadenia, ktorým sa mení a dopĺňa VZN č. 7/2022 o určení výšky príspevkov v školách a školských zariadeniach v znení VZN č. 4/2023 a VZN č. 5/2023 nadobúda účinnosť 01.09.2023 a ktorým boli určené mesačné (a polročné) príspevky v tomto znení:

**Obec Smižany v zmysle § 6 ods. 1 zákona č. 369/1990 Zb. o obecnom zriadení v znení neskorších predpisov, zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, zákona č. 597/2003 Z.z. o financovaní základných škôl, stredných škôl a školských zariadení a o zmene a doplnení niektorých zákonov a v znení neskorších predpisov, zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov, § 4 zákona č. 544/2010 Z.z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov**

vydáva

**VŠEOBECNE ZÁVÄZNÉ NARIADENIE obce Smižany** (ďalej len VZN) **č. 7/2022**

**o určení výšky príspevkov v školách a školských zariadeniach**

v znení VZN č. 4/2023, VZN č. 5/2023 a VZN č. 8/2023.

**Článok 4**

**Výška a podmienky platenia príspevku v základnej umeleckej škole**

1. Mesačný príspevok na čiastočnú úhradu výdavkov na štúdium v **základnej umeleckej škole**:
2. od 5 do dovŕšenia 25 rokov pre žiakov, ktorí odovzdali súhlas na započítanie do zberu údajov (čestné prehlásenie)

|  |  |
| --- | --- |
| prípravné a základné štúdium individuálne vyučovanie | **15,- €** |
| prípravné a základné štúdium skupinové vyučovanie | **13,- €** |
| rozširujúce štúdium individuálne vyučovanie | **20,- €** |
| rozširujúce štúdium skupinové vyučovanie | **15,- €** |

1. od 5 do dovŕšenia 25 rokov pre žiakov, ktorí odovzdali súhlas na započítanie do zberu údajov (čestné prehlásenie) a navštevujú viac ako jeden skupinový odbor alebo dva hudobné nástroje

|  |  |
| --- | --- |
| prípravné a základné štúdium individuálne vyučovanie | **15,- €** |
| prípravné a základné štúdium skupinové vyučovanie | **13,- €** |
| rozširujúce štúdium individuálne vyučovanie | **20,- €** |
| rozširujúce štúdium skupinové vyučovanie | **15,- €** |

1. od 5 do dovŕšenia 25 rokov pre žiakov, ktorí odovzdali súhlas na započítanie do zberu údajov (čestné prehlásenie) základnej umeleckej škole iného zriaďovateľa

|  |  |
| --- | --- |
| prípravné a základné štúdium individuálne vyučovanie | **50,- €** |
| prípravné a základné štúdium skupinové vyučovanie | **35,- €** |
| rozširujúce štúdium individuálne vyučovanie | **60,- €** |
| rozširujúce štúdium skupinové vyučovanie | **45,- €** |

1. pracujúci od dovŕšenia 25 rokov pre každý jeden odbor a hudobný nástroj

|  |  |
| --- | --- |
| základné štúdium individuálne vyučovanie | **80,- €** |
| základné štúdium skupinové vyučovanie | **50,- €** |

Dátum rozhodujúci na určenie veku žiaka je 1. január kalendárneho roka, v ktorom sa zisťujú údaje o počte žiakov školy podľa osobitného predpisu.

1. Zákonný zástupca uhrádza príspevok na čiastočnú úhradu výdavkov na štúdium v základnej umeleckej škole do **10. dňa** **príslušného kalendárneho mesiaca** na bankový účet školy.
2. V súlade s § 49 ods. 5 zákona č. 245/2008 Z.z. o výchove a vzdelávaní a o zmene a doplnení niektorých zákonov sa príspevok na čiastočnú úhradu výdavkov na štúdium v základnej umeleckej škole neuhrádza, ak plnoletý žiak alebo zákonný zástupca neplnoletého žiaka o to písomne požiada a je členom domácnosti, ktorej sa poskytuje pomoc v hmotnej núdzi podľa osobitného predpisu. Odpustenie príspevku sa vzťahuje iba na štúdium jedného umeleckého odboru. Zákonný zástupca alebo plnoletý žiak si uplatní nárok na odpustenie príspevku podaním písomnej žiadosti riaditeľovi príslušnej školy s priloženým potvrdením ÚPSVaR.
3. Príspevok v ZUŠ sa neuhrádza za žiaka, ktorý nedochádzal do ZUŠ počas celého kalendárneho mesiaca z dôvodu choroby alebo rodinných dôvodov preukázateľným spôsobom.
4. Príspevok v ZUŠ sa neuhrádza za žiaka, ktoré má status osoby, ktorej bolo poskytnuté dočasné útočisko, status žiadateľa o udelenie azylu alebo azylanta v období do vydania potvrdenia príslušným ÚPSVaR, že sa jedná o dieťa žijúce v domácnosti, ktorej sa poskytuje pomoc v hmotnej núdzi. Zákonný zástupca dieťaťa si uplatní oslobodenie od príspevku v ZUŠ predložením potvrdenia o udelení azylu alebo dočasného útočiska. Oslobodenie od príspevku na základe tohto dôvodu sa udelí na dobu max. 1 týždeň od nástupu do ZUŠ.
5. Ak dôjde **k prerušeniu vyučovania v škole** z dôvodov uvedených v § 150 ods. 8 zákona č. 245/2008 Z. z. o výchove a vzdelávaní a o zmene a doplnení niektorých zákonov (školský zákon) v znení neskorších predpisov a zároveň vyučovanie **neprebieha dištančnou** **formou**, príspevok podľa Článku 4 ods. 1 sa **neuhrádza** za každý celý kalendárny mesiac trvania prerušenia.

**Príspevok uhrádza zákonný zástupca do 10. dňa v mesiaci bezhotovostným prevodom na účet školy – číslo SK 35 5600 0000003451701002 vedený v Prima banke Slovensko, a.s. s uvedením variabilného symbolu žiaka, ktorý bude žiakovi pridelený na začiatku štúdia.** Príspevok je možné zaplatiť aj na dlhšie časové obdobie. (prvý polrok sept.-január/do 10.9, druhý polrok febr.- jún/do 10.2)

Ak zákonný zástupca žiaka neuhrádza za dieťa príspevok na čiastočnú úhradu výdavkov na štúdium v základnej umeleckej škole tri po sebe nasledujúce mesiace, riaditeľ ZUŠ vydá rozhodnutie o predčasnom skončení štúdia. Riaditeľ ZUŠ môže ukončiť štúdium žiakov k 31. januáru alebo k 30. júnu.

Ak žiak alebo zákonný zástupca žiaka písomne požiada o predčasné ukončenie štúdia, riaditeľka školy môže štúdium predčasne ukončiť **posledným dňom mesiaca nasledujúcom po mesiaci,** v ktorom bola predložená žiadosť o predčasné ukončenie štúdia.

Po dohode s riaditeľkou školy sa môže príspevok uhradiť aj na dlhšie časové obdobie.

Ak sa žiak bez vážnych dôvodov nezúčastňuje na vyučovaní, zaplatený príspevok sa nevracia.

Príspevok v základnej umeleckej škole uhrádza zákonný zástupca neplnoletého žiaka a dospelá osoba za každý predmet daného odboru samostatne.

Vnútorný predpis nadobúda platnosť od v Smižanoch, dňa 1. 9. 2023

**K bodu 7**

Pani riaditeľka informovala prítomných o novom znení **Školského poriadku**. Upozornila na dodržiavanie článku č.7 „Vstup do budovy“, ktorý mnohí rodičia a cudzí ľudia nerešpektujú a často sa zdržiavajú na chodbách školy. Sú hluční a tým narúšajú výchovno-vzdelávací proces. Riaditeľka upozornila rodičov na zákaz fotografovania a zhotovovania videonahrávok z vyučovacieho procesu cez sklenené okná tried. Dochádza tým k porušeniu GDPR. Plné znenie je zverejnené na webovom sídle ZUŠ Smižany v dokumentoch pre rodičov.

chrome-extension://efaidnbmnnnibpcajpcglclefindmkaj/https://cloud-c.edupage.org/cloud/Skolsky\_poriadok.pdf?z%3AKIEx6lghm4coo7nN6gh9DSKo%2BLIzV4ETNgrM5y%2Fjajtil81AggyYIZFW9RMxbtp3

V závere predsedníčka prečítala uznesenia a všetkým poďakovala za účasť.

**Uznesenia z rodičovského združenia:**

• č.1/2023 RZ berie na vedomie informácie o organizačnom zabezpečení výchovno-vzdelávacieho procesu v školskom roku 2023/2024

• č.2/2023 RZ berie na vedomie správu o výchovno – vzdelávacej činnosti 2022/2023

• č.3/2023 RZ berie na vedomie informácie o činnosti a plánoch školy na školský rok 2023/2024

• č.4/2023 RZ schvaľuje členský príspevok vo výške 30,00 € na každého žiaka školy na kalendárny rok splatný k 20. 10.2023 u triednych učiteľov

• č.5/2023 RZ berie na vedomie VZN č.3/2022 o určení výšky príspevkov v školách a školských zariadeniach v obci Smižany

• č.6/2023 RZ berie na vedomie nové znenie Školského poriadku

Na záver riaditeľka školy Mgr. Marcela Maniaková poďakovala všetkým prítomným za aktívnu účasť a ukončila schôdzu.

**Zapísala**: Bc. Dominika Grečková - predseda rodičovskej rady dňa: 2.10.2023

**Výbor ZRPŠ pracuje v šk.roku 2023-2024 v tomto zložení:**

**Bc. Dominika Grečková** –predseda

**Andrea Fábry** – člen

**Miriam Kováčová** – člen

**Mgr. Monika Tkáčová** – člen